Nuwe sake van seksuele teistering ondersoek | Netwerk24
Nuwe sake van seksuele teistering ondersoek
10 Augustus 2018 17:06
Nuwe sake van seksuele teistering word deur Los Angeles se distriksprokureur teen die rolprentvervaardiger Harvey Weinstein, die aksieheld Steven Seagal en die akteur Anthony Anderson ondersoek.
Steven Seagal. Foto: Getty Images
Anthony Anderson. Foto: Getty Images
Die saak teen Weinstein is die sesde wat deur aanklaers in Los Angeles ondersoek word.
Greg Risling, 'n woordvoerder vir die distriksprokureur, het Donderdag geen verdere besonderhede bekend gemaak nie.
Verteenwoordigers van Weinstein, Seagal en Anderson, wat in die TV-reeks Black-ish te sien is, het nie Donderdag onmiddellik op versoeke om kommentaar gereageer nie.
Weinstein (66) word deur drie aanklagte van seksuele teistering in New York in die gesig gestaar. Hy is deur meer as 70 vroue van seksuele wangedrag beskuldig, maar ontken dat hy ooit sonder toestemming seks met enige vrou gehad het.
Die aantygings teen Weinstein het in 2017 tot die #MeToo-veldtog op sosiale media gelei.
Seagal (66) wat in die 1980's in flieks soos Under Siege bekendheid verwerf het, is in 2016 tot Russiese burger verklaar deur pres. Wladimir Poetin. Hy is vroeër vandeesmaand as 'n spesiale verteenwoordiger vir humanitêre bande tussen Rusland en Amerika aangestel.
Die bewerings teen Anderson (47) is in Julie die eerste keer in die Amerikaanse media genoem. Volgens die webtuiste The Blast het 'n vrou 'n klag by die polisie in Los Angeles aanhangig gemaak waarin sy beweer dat die akteur haar verlede jaar aangerand het toe sy die spysenier was by 'n geleentheid wat Anderson aangebied het. – Reuters